30.5.2023
SK
Úradný vestník Európskej únie
C 188/3
17. považuje za potrebné zaviesť súbor politík pre vidiecke oblasti s cieľom riešiť vyľudňovanie spôsobujúce stratu talentov, a to najmä v oblastiach najviac postihnutých zmenou klímy a oblastiach s vážnymi a trvalými prírodnými alebo demografickými prekážkami, ako sú najvzdialenejšie regióny, ostrovy a vzdialenejšie a izolovanejšie regióny, v ktorých je prístup k zdrojom často obmedzenejší.
Výbor opakuje, že budúcnosť týchto území závisí od udržania a prilákania mladých talentov, aby tam mohli dosahovať svoje životné ciele, a od plného zapojenia mladých ľudí do hľadania riešení miestnych výziev; 18. žiada, aby vzdelávanie a odborná príprava boli dostupné pre všetky vekové a sociálne skupiny, a to tak s fyzickou účasťou, ako aj na diaľku, a aby sa vymieňali poznatky o inovatívnych prístupoch k procesom získavania zručností a vytvárali komunitné centrá so širokou škálou služieb od knižníc až po sociálnu prácu; zároveň súhlasí s tým, že je dôležité rozšíriť príležitosti na prácu a odbornú prípravu a podporovať opatrenia, ktorými sa propaguje rovnováha medzi pracovným a súkromným životom; 19. sa domnieva, že na riešenie problému generačnej výmeny je nevyhnutné posilniť verejné politiky na podporu modernizácie poľnohospodárskych podnikov a ich adaptácie na zmenu klímy, ako aj povzbudzovať mladých odborníkov, aby pracovali v poľnohospodárskom sektore.
Preto treba prehodnotiť a podporiť prístup k programom integrácie do spoločenského a pracovného života, k možnostiam vzdelávania, zvyšovania úrovne zručností a rekvalifikácie ponúkaným na miestnej úrovni, ako aj prístup ku kultúre; 20. zdôrazňuje, že inteligentné dediny vytvárajú nové príležitosti pre diverzifikovanú vidiecku ekonomiku a prístup na trh práce, a požaduje pre vidiecke oblasti intenzívnu podporu pri plnení politického programu do roku 2030, a to najmä posilnenie digitálnych zručností a vzdelávania, bezpečných a udržateľných digitálnych infraštruktúr, digitálnej transformácie podnikov a digitalizácie verejných služieb; víta, že vidiecke oblasti boli zahrnuté do Európskeho vyhlásenia o digitálnych právach a zásadách v digitálnom desaťročí; 21. uznáva, že ženy zohrávajú dôležitú úlohu v oblastiach ohrozených vyľudňovaním, a preto presadzuje a podporuje opatrenia na vytvorenie rovnakých príležitostí pre ženy v oblasti inovatívnych, udržateľných a kreatívnych pracovných miest a služieb; 22. zdôrazňuje, že je potrebné, aby členské štáty rozhodne podporovali politiky zamerané na zvýšenie účasti dievčat a žien na vzdelávaní v oblastiach STEAM (informačné a komunikačné technológie, veda, technológia, inžinierstvo, umenie a matematika) a poskytovali stimuly na vytváranie pracovných miest v odvetviach, v ktorých je možné uplatniť ich vedomosti; 23. zdôrazňuje, že je nevyhnutné podporovať digitálnu transformáciu regiónov, ktoré sa nachádzajú v pasci rozvoja talentov, a to aj v záujme silnej hospodárskej, sociálnej a územnej súdržnosti.
VR navrhuje podporovať digitálnu súdržnosť ako cieľ Európskej únie, aby sa zabezpečila vhodná digitálna infraštruktúra, ktorá každému umožní prácu na diaľku, prístup k elektronickým službám a digitálnemu vzdelávaniu.
Osobitná pozornosť by sa mala venovať prístupu znevýhodnených a zraniteľných skupín k digitálnym nástrojom; 24. konštatuje, že občania a podniky v pohraničných regiónoch Európy čelia mnohým právnym a administratívnym prekážkam, ktoré bránia hospodárskemu rastu a cezhraničnej spolupráci, a zdôrazňuje potrebu schengenského priestoru bez hraníc pre všetky členské štáty s cieľom uľahčiť mobilitu študentov, pracovníkov a podnikov, najmä v pohraničných regiónoch; 25. zdôrazňuje úlohu sociálnych inovácií pri rozvoji nových nápadov, služieb a modelov s cieľom lepšie riešiť spoločenské výzvy, najmä v oblasti zamestnanosti, vzdelávania, zručností a sociálneho začlenenia, a ich pridanú hodnotu pre rozvoj komunít a zlepšovanie sociálnych služieb v praxi.
V tejto súvislosti výbor zdôrazňuje potenciál sociálneho hospodárstva v oblasti odbornej prípravy, na univerzitách a na všetkých úrovniach vzdelávania, ako aj v aktívnych politikách zamestnanosti a pri rozvoji zručností a kompetencií; 26. nabáda na využívanie finančných prostriedkov ESF Sociálna inovácia+ s cieľom posilniť inovačnú kapacitu a uľahčiť prenos a rozšírenie inovačných riešení; Zvýšenie účinnosti vzdelávania a reakcia na potreby trhu práce
27. konštatuje, že hoci sa situácia v rámci EÚ značne líši, jednou z hlavných výziev pri navrhovaní a vykonávaní nových noriem a postupov v oblasti vzdelávania a odbornej prípravy je rozsah, v akom úspešne reagujú na potreby trhu práce.
Nedostatok zručností a nesúlad medzi ponúkanými a požadovanými zručnosťami prehlbujú územné rozdiely, čo je potrebné riešiť prostredníctvom dobre navrhnutých, miestne orientovaných a primerane financovaných politík;